Ondersoek begin om parlement na Pretoria te skuifArgieffoto Speaker Baleka Mbete het Dinsdag aan LP’s bevestig ŉ diensverskaffer is aangestel om ŉ lewensvatbaarheidstudie te doen om die nasionale wetgewer moontlik na Pretoria te skuif. “Wat betref die voorstel om die parlement van Kaapstad na Pretoria te skuif, is ŉ eksterne diensverskaffer, Pamoja (Edms) Bpk, aangestel om ŉ ses maande lange sosio-ekonomiese en impakstudie te doen. Dit begin vandeesmaand,” het Mbete tydens die begin van die debat oor die parlementêre begroting, gesê. “Dit is ŉ saak wat ons aan die sesde parlement sal oorhandig.” Voorstelle om die parlement van Kaapstad na Pretoria te skuif is al in die 1990’s gemaak, maar die planne is telkens afgekeur weens ŉ sterk teenkanting van die ANC in die Wes-Kaap. Voormalige pres. Jacob Zuma het egter gesê die regering kan miljarde spaar as staatsamptenare nie heen en weer hoef te vlieg nie en nie van akkommodasie gebruik hoef te maak nie. Die Kaapse Kamer van Koophandel en Nywerheid het egter aangedui dat dit ŉ negatiewe impak sal hê op ondernemings in die Moederstad – wat ook miljarde rand kan beloop.